Projektų administravimo ir finansavimo taisyklių

10 priedas

**FIKSUOTOSIOS NORMOS TAIKYMO NETIESIOGINĖMS PROJEKTO IŠLAIDOMS APMOKĖTI TVARKOS APRAŠAS**

1. Netiesioginių projekto išlaidų suma pagal fiksuotąją normą apskaičiuojama didžiausią galimą projekto tinkamų finansuoti tiesioginių išlaidų sumą (iš Europos socialinio fondo finansuojamų projektų – išskyrus kryžminiam finansavimui skirtas lėšas) padauginus iš projektui galimos taikyti fiksuotosios normos pagal šio Projektų administravimo ir finansavimo taisyklių (toliau – Taisyklės) priedo 3 arba 4 punktą.

2. Nustatant projektui taikomą fiksuotąją normą atsižvelgiama į tai, kokią tiesioginių išlaidų dalį (procentais) sudaro projekto veiklų rangos (angl*. outsourcing*) išlaidos.Projekto veiklų rangos išlaidomis laikomos išlaidos tų veiklų, kurias visiškai įgyvendina ne pats projekto vykdytojas, o paslaugų teikėjai, prekių tiekėjai ar rangovai. Pavyzdžiui, projekto veiklų rangos išlaidomis nelaikomos renginio organizavimo išlaidos, kai už renginio organizavimą (dalyvių kvietimą, registravimą, programos rengimą, atskirų pirkimų (renginio patalpų nuomos, dalyvių maitinimo ir pan.) vykdymą ir kitas organizacines veiklas) yra atsakingas pats projekto vykdytojas ar partneris, t. y. dėl viso renginio organizavimo nėra sudaroma sutartis su paslaugos teikėju, nėra perkamas renginio organizavimo paslaugų paketas. Žemės, nekilnojamojo turto, statybos, rekonstravimo, remonto ir kitų darbų, taip pat įrangos, įrenginių ir kito ilgalaikio turto įsigijimo išlaidos visais atvejais laikomos projekto veiklų rangos išlaidomis.

3. Fiksuotosios normos, taikomos iš Europos socialinio fondo lėšų bendrai finansuojamo projekto netiesioginėms išlaidoms apmokėti:

|  |  |  |
| --- | --- | --- |
| Nr. | Projekto tinkamų finansuoti išlaidų, išskyrus kryžminiam finansavimui skirtas lėšas, suma, eurais | Didžiausia fiksuotoji norma (procentais), kai projekto veiklų rangos išlaidų dalis sudaro: |
| iki 60 proc. (imtinai) tiesioginių projekto išlaidų, išskyrus kryžminiam finansavimui skirtas lėšas | nuo 60 proc. iki 90 proc. (imtinai) tiesioginių projekto išlaidų, išskyrus kryžminiam finansavimui skirtas lėšas | daugiau kaip 90 procentų tiesioginių projekto išlaidų, išskyrus kryžminiam finansavimui skirtas lėšas |
| *1* | *2* | *3* | *4* | *5* |
| 1. | iki 85 000 | 25 | 23 | Netiesioginės projekto išlaidos apmokamos neviršijant šios lentelės 4 skiltyje nurodytų fiksuotųjų normų. Tačiau netiesioginės projekto išlaidos taip pat turi būti pagrįstos išlaidų pagrindimo ir jų apmokėjimo įrodymo dokumentais. |
| 2. | nuo 85 001 iki 175 000 | 24 | 22 |
| 3. | nuo 175 001 iki 260 000 | 20 | 17 |
| 4. | nuo 260 001 iki 435 000 | 18 | 15 |
| 5. | nuo 435 001 iki 780 000 | 13 | 10 |
| 6. | nuo 780 001 iki 1 330 000 | 10 | 7 |
| 7. | nuo 1 330 001 iki 2 260 000 | 6,3 | 4,2 |
| 8. | nuo 2 260 001 iki 3 840 000 | 3,9 | 2,6 |
| 9. | nuo 3 840 001 iki 6 530 000 | 2,4 | 1,6 |
| 10. | nuo 6 530 001 | 1,5 | 1 |

4. Fiksuotosios normos, taikomos iš Europos regioninės plėtros fondo arba Sanglaudos fondo lėšų bendrai finansuojamo projekto netiesioginėms išlaidoms finansuoti:

|  |  |  |
| --- | --- | --- |
| Eil. Nr. | Projekto tinkamų finansuoti išlaidų suma, eurais | Didžiausia fiksuotoji norma (procentais), kai projekto veiklų rangos išlaidų dalis sudaro |
| iki 85 proc. tinkamų finansuoti projekto išlaidų  | nuo 85 (imtinai) iki 95 proc. tinkamų finansuoti projekto išlaidų | nuo 95 (imtinai) iki 98 proc. tinkamų finansuoti projekto išlaidų | nuo 98 (imtinai) iki 99,99 proc. (imtinai) tinkamų finansuoti projekto išlaidų |
| *1* | *2* | *3* | *4* | *5* | *6* |
| 1. | iki 175 000 | 11,35 | 7,63 | 2,89 | 1,33 |
| 2. | nuo 175 001 iki 435 000 | 8,31 | 5,99 | 2,87 | 1,10 |
| 3. | nuo 435 001 iki 780 000 | 8,03 | 5,85 | 2,84 | 1,01 |
| 4. | nuo 780 001 iki 2 260 000 | 7,74 | 5,50 | 2,63 | 0,89 |
| 5. | nuo 2 260 001 | 4,11 | 4,11 | 2,02 | 0,59 |

5. Jei visos iš Europos regioninės plėtros fondo arba Sanglaudos fondo lėšų bendrai finansuojamo projekto išlaidos (įskaitant administracinio pobūdžio išlaidas) patiriamos išimtinai (100 proc.) kaip veiklų rangos išlaidos, t. y. perkamos ir projekto administravimo paslaugos, projekto netiesioginės išlaidos apmokamos neviršijant šio Taisyklių priedo 4 punkto lentelės 6 skiltyje nurodytų fiksuotųjų normų, tačiau netiesioginės projekto išlaidos taip pat turi būti pagrįstos išlaidų pagrindimo ir jų apmokėjimo įrodymo dokumentais.

6. Kai įgyvendinama veiksmų programos jungtinė priemonė, iš Europos socialinio fondo lėšų finansuojamai jungtinės priemonės projekto daliai taikomos fiksuotosios normos, nurodytos šio Taisyklių priedo 3 punkte, iš Europos regioninės plėtros fondo arba Sanglaudos fondo lėšų finansuojamai jungtinės priemonės projekto daliai taikomos fiksuotosios normos, nurodytos šio Taisyklių priedo 4 punkte. Apskaičiuojant šias fiksuotąsias normas atsižvelgiama į viso projekto tinkamų finansuoti išlaidų sumą, o veiklų rangos išlaidų dalis apskaičiuojama atskirai pagal kiekvienai jungtinės priemonės projekto daliai, kuri finansuojama iš Europos socialinio fondo arba Europos regioninės plėtros ar Sanglaudos fondų, tenkančias veiklų rangos išlaidas.

7. Tais atvejais, kai fiksuotoji norma nustatyta pagal šio Taisyklių priedo 3 ar 4 punktą, fiksuotosios normos dydžio atitiktį šiems punktams įgyvendinančioji institucija dar kartą įvertina tikrindama projekto galutinį mokėjimo prašymą. Jeigu nustatoma, kad fiksuotoji norma turėtų būti mažesnė, nei numatyta šio Taisyklių priedo 3 ar 4 punktuose, ir todėl projekto vykdytojui buvo išmokėta didesnė, nei priklauso, netiesioginių projekto išlaidų suma, išmokėtų lėšų perviršis susigrąžinamas Taisyklių 26 skirsnyje nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_